cometadata/datacite-titles-descriptions-related-identifiers huggingface dataset:
DOI: 10.14457/cu.the.2010.1219
title: การวิเคราะห์มุมมองของครูในการจัดการเรียนการสอนเด็กต่างด้าวในโรงเรียน : การวิจัยเชิงผสม

description: การวิจัยครั้งนี้มีวัตถุประสงค์ (1) เพื่อวิเคราะห์สภาพการจัดการเรียนการสอนเด็กต่างด้าวในโรงเรียน (2) เพื่อวิเคราะห์มุมมองของครูในการจัดการเรียนการสอนเด็กต่างด้าว และ (3) เพื่อหาแนวทางในการจัดการเรียนการสอนเด็กต่างด้าวในโรงเรียน โดยใช้การวิจัยเชิงผสม (mixed methods research) การศึกษาเชิงปริมาณ ใช้วิธีการสำรวจด้วยแบบสอบถามเกี่ยวกับมุมมองของครูในการจัดการเรียนการสอนเด็กต่างด้าวในโรงเรียนจากครูระดับประถมศึกษาที่สอนเด็กต่างด้าว สังกัดสำนักงานคณะกรรมการการศึกษาขั้นพื้นฐานในภาคเหนือ จำนวน 489 คน ควบคู่กับการเก็บข้อมูลเชิงคุณภาพโดยใช้การศึกษารายกรณี (case study) เกี่ยวกับ สภาพการจัดการเรียนการสอนของเด็กต่างด้าวในภาคเหนือ กลุ่มผู้ให้ข้อมูลคือ โรงเรียนระดับประถมศึกษา จำนวน 2 โรงเรียน จากนั้นนำข้อมูลที่ได้มาสรุปร่วมกันเพื่อตอบคำถามการวิจัย วิเคราะห์ข้อมูลเชิงปริมาณด้วย ค่าสถิติพื้นฐานของกลุ่มตัวอย่าง โดยใช้สถิติภาคบรรยาย ได้แก่ ความถี่ ร้อยละ ทำตาราง 2 มิติ (crosstabulation) สถิตที่ใช้เปรียบเทียบ ได้แก่ t-test และ ANOVA วิเคราะห์ข้อมูลเชิงคุณภาพด้วยการตรวจสอบข้อมูล แบบสามเส้า การวิเคราะห์เนื้อหา และสร้างข้อสรุปอุปนัย ผลการวิจัยสรุปได้ดังนี้ 1. สภาพการจัดการเรียนการสอนโรงเรียนมุ่งเน้นให้เด็กต่างด้าวสามารถอ่านออกเขียนได้เป็นสำคัญ วัตถุประสงค์การเรียนการสอนของเด็กต่างด้าวไม่แตกต่างกับของเด็กไทย เด็กต่างด้าวสามารถปรับตัวในโรงเรียนไทยได้เร็ว มีความตั้งใจในการเรียน มีความสุขในการเรียน การเรียนการสอนปรับเปลี่ยนพฤติกรรมของเด็กต่างด้าวให้ไปในทิศทางที่ดีขึ้นได้ กิจกรรมการเรียนการสอนมีความหลากหลายตอบสนองความต้องการของเด็กต่างด้าว การวัดและประเมินผลใช้รูปแบบและเกณฑ์เดียวกับเด็กไทย 2. มุมมองครูต่อการสอนเด็กต่างด้าว พบว่า ครูมีความสุขในการสอนเด็กต่างด้าวและ รู้สึกว่าเด็กต่างด้าวเหมือนกันกับเด็กไทย ครูรู้สึกสงสารและเห็นใจในความด้อยโอกาส ครูบางกลุ่มรู้สึกกังวลกับการสอนเด็กต่างด้าว โดยให้เหตุผลว่า สอนยากต้องใช้ความพยายามสูง ไม่มีความจำเป็นที่ต้องสอน และห่วงความมั่นคงของประเทศไทย 3. แนวทางในการจัดการศึกษาสำหรับเด็กต่างด้าวในอนาคต มีหลายแนวทางดังนี้ 1. ควรดำเนินการจัดการศึกษาให้กับเด็กต่างด้าวต่อในรูปแบบเดิม เพื่อเห็นแก่ความเป็นเพื่อนมนุษย์ ความเสมอภาคในการศึกษา 2. ควรจัดโรงเรียนเฉพาะสำหรับเด็กต่างด้าว 3. ควรปลูกฝังความรักชาติ ความกตัญญูต่อประเทศไทย 4. ควรมีการจัดระบบดูแลการออกเอกสารให้แก่เด็กต่างด้าว
DOI: 10.14457/cu.the.2010.1220
title: สภาพการอยู่อาศัยในหมู่บ้านจัดสรร อำเภอเมือง จังหวัดสมุทรสงคราม : กรณีศึกษา โครงการหมู่บ้านแสนสุข

description: จังหวัดสมุทรสงคราม เป็นจังหวัดที่ได้รับการจัดอันดับให้เป็นเมืองน่าอยู่ จากศักยภาพทางด้านทรัพยากรธรรมชาติ ประวัติศาสตร์ ศิลปวัฒนธรรม การตั้งถิ่นฐานและที่อยู่อาศัยที่มีเอกลักษณ์ ต่อมามีการเปลี่ยนแปลงรูปแบบที่อยู่อาศัย เกิดโครงการที่อยู่อาศัย ที่ดำเนินการโดยภาคเอกชน 16 โครงการ โดยโครงการหมู่บ้านแสนสุขเป็นโครงการเดียวที่ได้รับการอนุญาตจัดสรรที่ดิน การศึกษานี้จึงมีจุดมุ่งหมายในการศึกษาสภาพการอยู่อาศัยในโครงการหมู่บ้านแสนสุข โดยมีวัตถุประสงค์เพื่อศึกษาลักษณะทางกายภาพโครงการและหน่วยพักอาศัย ลักษณะทางเศรษฐกิจสังคม สภาพและปัญหาการอยู่อาศัยของผู้อยู่อาศัย โดยการสำรวจ สังเกต และสัมภาษณ์ผู้อยู่อาศัย ที่เข้าอยู่อาศัยในโครงการในปัจจุบันทั้งหมด 27 หลังคาเรือน จากผลการวิจัย พบว่า ผู้อยู่อาศัยเป็นผู้มีภูมิลำเนาเดิมในสมุทรสงครามเพียง 52% ส่วนใหญ่ของผู้อยู่อาศัยทั้งหมด มีอาชีพรับจ้าง ในโรงงานอุตสาหกรรม (55%) ธุรกิจส่วนตัวหรือค้าขาย (26%) ปัจจัยในการเลือกที่อยู่อาศัยคือ 1) ทำเลที่ตั้ง ที่ใกล้แหล่งงาน 2) ระดับราคา 3)สภาพแวดล้อมที่ดี 4) ต้องการมีกรรมสิทธิ์ที่ดิน (33.3%) ปัญหาที่อยู่อาศัยที่พบคือ 1) รูปแบบหน่วยพักอาศัยไม่สอดคล้องกับพฤติกรรมการใช้สอย มีการต่อเติมที่อยู่อาศัยถึง 70% ห้องครัวที่สร้างตามแบบบ้านสมัยใหม่ ไม่สอดคล้องกับการใช้ ส่งผลให้ผู้อยู่อาศัยต้องต่อเติมห้องครัวไทย หรือใช้พื้นที่ภายนอกเป็นครัว แบบบ้านไม่ได้มีการออกแบบพื้นที่จอดรถไว้ ผู้อยู่อาศัยจึงต่อเติมหลังคาเป็นพื้นที่จอดรถและเป็นพื้นที่เอนกประสงค์ เวลาทำกิจกรรมพื้นที่เอนกประสงค์ผู้อยู่อาศัยจะนำรถไปจอดนอกบ้าน มีการต่อเติมพื้นที่เอนกประสงค์โดยขยายจากห้องโถง การต่อเติมส่งผลให้ระยะถอยร่นไม่เพียงพอ การต่อเติมที่ไม่ได้มาตรฐานส่งผลต่อความปลอดภัยและผิดกฎหมายควบคุมอาคาร 2) การวางผังโครงการ พบว่า การวางผังเป็นไปตามข้อกำหนดการจัดสรรที่ดิน แต่ไม่สอดคล้องกับพฤติกรรมการใช้สอยพื้นที่ของผู้อยู่อาศัย โดยพื้นที่สวนสาธารณะไม่มีผู้อยู่อาศัยเข้าไปใช้งาน ถนนในโครงการ มีขนาดตรงตามข้อกำหนดการจัดสรรที่ดิน มีการใช้พื้นที่ไม่สอดคล้อง คือใช้เป็น ที่เล่นกีฬา ที่เด็กวิ่งเล่น เป็นที่จอดรถของผู้อยู่อาศัยทาวน์เฮาส์ มีการวางวัสดุก่อสร้างริมถนน ส่งผลต่อความปลอดภัยในการใช้ถนน 3) ทำเลที่ตั้ง ทำให้มีปัญหาเรื่องการเดินทางและมีปัญหาขาดแคลนน้ำประปา ข้อเสนอแนะคือ 1) ในการออกแบบบ้านในโครงการหมู่บ้านจัดสรรในสมุทรสงคราม ผู้ประกอบการควรศึกษาและคำนึงถึงพฤติกรรมและการใช้พื้นที่ของคนในสมุทรสงครามให้ละเอียดยิ่งขึ้น เนื่องจากชาวสมุทรสงครามมีวัฒนธรรมการอยู่อาศัย และรูปแบบที่อยู่อาศัยที่มีเอกลักษณ์ ควรมีการคำนึงถึงการต่อเติมบ้าน ทั้งในการออกแบบอาคารหลัก การจัดเตรียมแบบต่อเติมและการออกกฎระเบียบชุมชน เพื่อให้การต่อเติมได้มาตรฐาน สอดคล้องกฎหมาย มีสภาพแวดล้อมที่อยู่อาศัยที่ดี และไม่ส่งผลกระทบต่อเพื่อนบ้าน 2) ในการวางผังโครงการ ควรศึกษารูปแบบวัฒนธรรมการอยู่ร่วมกันและการใช้พื้นที่ร่วมกันของชุมชนชาวสมุทรสงครามเดิมมาพิจารณา เช่น การเป็นกลุ่มบ้าน การใช้พื้นที่สัญจรในการทำกิจกรรมได้หลากหลาย การให้ความสำคัญกับทางเดิน 3) การเลือกทำเลที่ตั้งโครงการหมู่บ้านจัดสรร ควรคำนึงถึงทำเลที่ตั้งที่ใกล้แหล่งงาน มีระบบสาธารูปโภค สาธารณูปการพร้อม รวมทั้งการอนุรักษ์และป้องกันผลกระทบต่อสิ่งแวดล้อมด้วย
DOI: 10.14457/cu.the.2010.1222
title: การพัฒนารูปแบบการจัดการความรู้สำหรับโรงเรียนสังกัดอัครสังฆมณฑลกรุงเทพฯ

description: ศึกษาสภาพ ปัญหาและแนวทางปรับปรุงแก้ไขการจัดการความรู้ในโรงเรียนสังกัดอัครสังฆมณฑลกรุงเทพฯ และเพื่อพัฒนารูปแบบการจัดการความรู้ที่เหมาะสมกับบริบทของโรงเรียนสังกัดอัครสังฆมณฑลกรุงเทพฯ โดยมีขั้นตอนในการวิจัย 6 ขั้นตอน คือ ขั้นที่ 1 กำหนดกรอบแนวคิดในการวิจัย ขั้นที่ 2 ศึกษาและวิเคราะห์ การจัดการความรู้ของโรงเรียนสังกัดอัครสังฆมณฑลกรุงเทพฯ ขั้นที่ 3 นำข้อมูลจากขั้นตอนที่ 1 และ 2 มาสังเคราะห์และร่างรูปแบบการจัดการความรู้ เพื่อให้เห็นภาพรวมที่สมบูรณ์ขององค์ประกอบของการจัดการความรู้ ที่จะมีประสิทธิภาพต่อโรงเรียนสังกัดอัครสังฆมณฑลกรุงเทพฯ ขั้นที่ 4 นำข้อมูลองค์ประกอบของการจัดการความรู้ที่ได้จากการสังเคราะห์ในขั้นตอนที่ 3 มาศึกษา วิเคราะห์ และสังเคราะห์วิธีการดำเนินงานในแต่ละองค์ประกอบของรูปแบบการจัดการความรู้ของโรงเรียนสังกัดอัครสังฆมณฑลกรุงเทพฯ ขั้นที่ 5 ตรวจสอบความเหมาะสมของรูปแบบการจัดการความรู้ว่าสอดคล้องกับบริบทของโรงเรียนสังกัดอัครสังฆมณฑลกรุงเทพฯ ขั้นที่ 6 ปรับปรุงและนำเสนอรูปแบบการจัดการความรู้ที่เหมาะสมกับบริบทของโรงเรียนสังกัดอัครสังฆมณฑลกรุงเทพฯ ประชากรในการวิจัยคือ โรงเรียนสังกัดอัครสังฆมณฑลกรุงเทพฯ ซึ่งมีทั้งสิ้น 39 โรงเรียน ในการศึกษาครั้งนี้ ผู้วิจัยเลือกโรงเรียนสังกัดอัครสังฆมณฑลกรุงเทพฯ ที่มีการกำหนดนโยบายการใช้การจัดการความรู้อย่างเป็นรูปธรรมในการบริหารจัดการโรงเรียนจำนวน 10 โรงเรียน เป็นกลุ่มตัวอย่างในการวิจัย สำหรับผู้ให้ข้อมูลใช้ประชากร ผู้บริหาร และครูทั้งหมดเป็นผู้ให้ข้อมูล ผู้ให้ข้อมูลในการวิจัย แบ่งออกเป็น 3 กลุ่ม คือ ผู้จัดการ/ผู้อำนวยการ จำนวน 10 คน หัวหน้างานการจัดการความรู้ จำนวน 10 คน และครูจำนวน 863 คน ในโรงเรียนสังกัดอัครสังฆมณฑลกรุงเทพฯ เก็บรวบรวมข้อมูลจากเอกสารการสัมภาษณ์ การตอบแบบสอบถาม และการตอบแบบประเมิน วิเคราะห์ข้อมูลโดยการวิเคราะห์เนื้อหา แจกแจงความถี่ หาค่าร้อยละ ค่าเฉลี่ย และส่วนเบี่ยงเบนมาตรฐาน ผลการวิจัยสรุปได้ ดังนี้ 1. สภาพการดำเนินงานการจัดการความรู้ในโรงเรียนสังกัดอัครสังฆมณฑลกรุงเทพฯ พบว่า สถานศึกษานำเจตนารมณ์แห่งพระวรสาร และปรัชญาการศึกษา ของอัครสังฆมณฑลกรุงเทพฯ มาเป็นแนวทางในการกำหนดแผนกลยุทธ์ และแผนปฏิบัติการประจำปีที่เกี่ยวข้องกับการจัดการความรู้ และบูรณาการเจตนารมณ์แห่งพระวรสารและปรัชญาการศึกษาเข้าไปในการจัดการเรียนการสอน กิจกรรมต่างๆ ที่จัดขึ้นทั้งภายในและภายนอกสถานศึกษา 2. ปัญหาและอุปสรรคการดำเนินงานการจัดการความรู้ในโรงเรียนสังกัดอัครสังฆมณฑลกรุงเทพฯ พบว่า บุคลากรในโรงเรียนบางส่วนขาดความรู้ความเข้าใจในการจัดการความรู้ และการจัดการความรู้บางโรงเรียนไม่เป็นไปอย่างต่อเนื่อง 3. รูปแบบการจัดการความรู้ที่เหมาะสมกับบริบทของโรงเรียนสังกัดอัครสังฆมณฑลกรุงเทพฯ คือ "SUBA-KM Model" (Schools under Bangkok Archdiocese’s Knowledge Management model) ที่มุ่งพัฒนาสมรรถนะผู้เรียน มี 8 องค์ประกอบ ได้แก่ การกำหนดเป้าหมายในการจัดการความรู้ การกำหนดความรู้ที่ต้องการใช้ การสรรหาเพื่อให้ได้มาซึ่งความรู้ การกลั่นกรองความรู้ การสร้างสรรค์ความรู้ การแลกเปลี่ยนความรู้ การนำความรู้ไปใช้ให้เกิดประโยชน์ และการสร้างคลังความรู้
DOI: 10.7910/dvn/pfqu4r/idh5pq
title: Replication Files.zip

description: :unav
DOI: 10.14457/cu.the.2010.1223
title: การบริหารทรัพยากรกายภาพอาคารสำนักงานให้เช่าระดับ เอ : กรณีศึกษาอาคารสำนักงานให้เช่า จำนวน 15 อาคาร ในบริเวณศูนย์กลางเขตธุรกิจกรุงเทพมหานคร

description: อาคารสำนักงานให้เช่าระดับ เอ ในกรุงเทพมหานคร เป็นประเภทอาคารที่สรรหารายได้และมูลค่าของอาคารจากสภาพอาคารที่ดี ความทันสมัยของระบบประกอบอาคาร การทำงานของระบบประกอบอาคารที่ดี และคุณภาพกาบริหารจัดการจึงเป็นเรื่องที่มีความสำคัญและมีรายละเอียดพิเศษเฉพาะ การศึกษาในครั้งนี้มีวัตถุประสงค์หลักเพื่อศึกษาลักษณะทางกายภาพและการใช้อาคาร รูปแบบ แนวทาง วิธีการบริหารงานลักษระโครงสร้างองค์กรของหน่วยงาน และขอบเขต ที่เกี่ยวข้องกับการบริหารทรัพยากรกายภาพ ของอาคารสำนักงานให้เช่าระดับ เอ ในกรุงเทพมหานคร แนวทางในการศึกษาแบบกรณีศึกษา (Case study approach) และใช้วิธีการเลือกกณีศึกษาแบบเจาะจง (Purposive sampling) ให้สอดคล้องกับการเข้าถึงข้อมูลและระยะเวลาศึกษาที่จำกัด โดยใช้วิธีการสำรวจและสัมภาษณ์เป็นเครื่องมือหลักในการรวบรวมข้อมูล จากการศึกษาพบว่า อาคารสำนักงานให้เช่าระดับ เอ ในกรงเทพมหานคร ทั้ง 15 อาคาร มีแนวความคิดในเรื่องของนโยบาย ได้แก่ การสร้างความปลอดภัยต่อผู้ใช้อาคาร การดูแลรักษาอาคาร และคุณภาพงานบริการ และมีวัตถุประสงค์หลัก ได้แก่ เพื่อการรักษาสภาพอาคารและระบบประกอบอาคาร การให้บริการที่ดีมีมาตรฐานและสร้างความพึงพอใจให้กับลูกค้า การสร้างความปลอดภัย และขอบเขตความรับผิดชอบงานการบริหารทรัพยากรกายภาพ พบว่ามี 3 ส่วน ได้แก่ 1) ส่วนบริหาร จะให้ความสำคัญในเรื่องต่างๆ ได้แก่ การกำหนดนโยบาย ยุทธศาสตร์ กลยุทธ์ และกำกับดูแล ประเมินผล 2) ส่วนจัดการ จะให้ความสำคัญในเรื่องต่างๆ ได้แก่ การกำหนดหน้าที่ และขอบเขตในการปฏิบัติงาน การจัดการพื้นที่ใช้สอยอาคาร การจัดการประสานงาน ควบคุม กำกับ ประเมินผล การจัดหางานการบริการและการดูแลรักษาอาคารที่จำเป็นให้แก่ผู้ใช้อาคารและอาคาร การจัดการจัดทำงบประมาณประจำปี การจัดการบำรุงรักษาเชิงป้องกันและการจัดทำแผนการบำรุงรักษาเชิงป้องกันประจำปี การรักษาสภาพทรัพยากรภายภาพ การจัดการความปลอดภัยในชีวิตและทรัพย์สิน เป็นต้น 3) ส่วนปฏิบัติการ จะให้ความสำคัญในเรื่องต่างๆ ได้แก่ งานบำรุงรักษาอาคารและโครงสร้าง งานบำรุงรักษาระบบประกอบอาคาร งานรักษาความสะอาด งานรักษาความปลอดภัย การป้องกันและกำจัดแมลง งานดูแลสวนและงานการรักษาภูมิทัศน์ งานบริการพิเศษหรืองานเฉพาะทางหรือเจ้าของผลิตภัณฑ์ เป็นต้น รูปแบบการบริหารทรัพยากรกายภาพ (Facility management) พบว่ามี 3 ลักษณะที่ 1 แบบบริหารจัดการดำเนินการเอง (In-house) คิดเป็น 100% ส่วนการปฏิบัติการและการบริการจัดจ้างภายนอก (Outsourcing) คิดเป็น 80-90% พบ 8 อาคาร ลักษณะที่ 2 แบบบริหารจัดการจัดจ้างภายนอก (Outsourcing) คิดเป็น 80-90% พบ 6 อาคาร ลักษณะที่ 3 แบบก้ำกึ่งหรือแบบผสม พบ 1 อาคาร โครงสร้างของหน่วยงานการบริหารทรัพยากรกายภาพ พบว่ามี 3 โครงสร้าง และรูปแบบการบริหารทรัพยากรกายภาพ พบมี 6 แบบ จากการศึกษาสรุปได้ว่าการบริหารจัดการอาคารสำนักงานให้เช่า การบริหารจัดการโดยการดำเนินการเองกับการจัดจ้างภายนอกให้ผลไม่แตกต่างกันมาก แต่สิ่งที่สำคัญ ได้แก่ การกำหนดนโยบาย การจัดสรรงบประมาณ กำลังของบุคคลากรกับงาน มีความเข้าใจและเอาใจใส่ในการติดตามงานอย่างไร การบริหารทรัพยากรกายภาพของอาคารสำนักงาน รูปแบบ แนวทาง วิธีการบริหารงานลักษณะโครงสร้างองค์กรของหน่วยงาน และขอบเขต ของงานการจัดการและงานปฏิบัติการจะมีแนวโน้มที่ใช้ทางเลือก แบบจัดจ้างภายนอก (Outsourcing) เพิ่มมากขึ้น
DOI: 10.14457/cu.the.2010.1224
title: การพัฒนารูปแบบศูนย์ความเป็นเลิศด้านการสอนทางการพยาบาลสำหรับวิทยาลัยพยาบาลในสังกัดสถาบันพระบรมราชชนก

description: การวิจัยครั้งนี้มีวัตถุประสงค์เพื่อ 1) วิเคราะห์สาระศูนย์ความเป็นเลิศด้านการสอนทางการพยาบาลของ สถาบันการศึกษาพยาบาลทั้งในและต่างประเทศ 2) ประเมินความต้องการจำเป็นของการจัดตั้งศูนย์ความเป็นเลิศด้าน การสอนทางการพยาบาล และ 3) พัฒนารูปแบบศูนย์ความเป็นเลิศด้านการสอนทางการพยาบาล ข้อมูลศูนย์ความเป็น เลิศด้านการสอนทางการพยาบาล เป็นเอกสารที่สืบค้นจากอินเทอร์เน็ต ประเมินความต้องการจำเป็นของการจัดตั้งศูนย์ ความเป็นเลิศด้านการสอน จากอาจารย์พยาบาลของวิทยาลัยในสังกัดสถาบันพระบรมราชชนก 15 แห่งจำนวน 301 คน พัฒนารูปแบบศูนย์ความเป็นเลิศด้านการสอนทางการพยาบาลสำหรับวิทยาลัยพยาบาลในสังกัดสถาบันพระบรมราชชนก ด้วยเทคนิคการวิจัยแบบ EDFR โดยผู้ทรงคุณวุฒิ จำนวน 17 คน ตรวจสอบร่างรูปแบบโดยผู้ทรงคุณวุฒิ จำนวน 7 คน ผลการวิจัยพบว่า 1. ศูนย์ความเป็นเลิศด้านการสอนทางการพยาบาลของสถาบันการศึกษาทั้งในประเทศและต่างประเทศ มี องค์ประกอบที่สำคัญคือ วิสัยทัศน์ พันธกิจ โครงสร้างของศูนย์ เป้าหมายและวัตถุประสงค์ ภารกิจและหน้าที่รับผิดชอบ 2. สภาพการพัฒนาอาจารย์ คือมีหน่วยงานรับผิดชอบ มีการกำหนดวัตถุประสงค์และแผนการพัฒนาอาจารย์ไว้ ชัดเจน มีการดำเนินการตามแผนในระดับปานกลาง วิธีการที่ใช้พัฒนาอาจารย์มากที่สุดคือการจัดประชุม/สัมมนา และ วิธีการที่อาจารย์ใช้พัฒนาตนเองมากที่สุด คือ การศึกษาค้นคว้าทางอินเตอร์เน็ต ปัญหาการพัฒนาอาจารย์ด้านการสอนที่ พบมากที่สุดคือ ปัญหาด้านแผนและกระบวนการพัฒนาอาจารย์ ความรู้ที่ต้องการได้รับการพัฒนามากที่สุดคือ ทักษะการ กระตุ้นให้ผู้เรียนคิดหาวิธีการแก้ปัญหา วิธีการที่อาจารย์ต้องการได้รับพัฒนามากที่สุดคือ การให้ลาไปเพิ่มพูนความรู้โดย ได้รับเงินเดือน 3. รูปแบบศูนย์ความเป็นเลิศด้านการสอนทางการพยาบาล ประกอบด้วย 1) วิสัยทัศน์: เป็นผู้นำและประสานความ ร่วมมือเพื่อสร้างความเป็นเลิศด้านการสอนทางการพยาบาล 2) พันธกิจ: เป็นแกนนำในการพัฒนาและยกระดับคุณภาพ การเรียนการสอน 3) โครงสร้าง: เป็นโครงสร้างตามหน้าที่ 4) การบริหาร: เป็นหน่วยงานอิสระ 5) วัตถุประสงค์: พัฒนา อาจารย์ด้านการเรียนการสอนทางออนไลน์ 6) ภารกิจ: พัฒนาองค์ความรู้ด้านการสอน เผยแพร่เทคนิค/วิธีการสอนทาง ออนไลน์ ให้คำปรึกษาด้านการเรียนการสอน จัดประชุมอบรมเกี่ยวกับการเรียนการสอน 7) งบประมาณ: ได้รับการ สนับสนุนจากสถาบันพระบรมราชชนก จากการลงทะเบียนของผู้เข้าอบรม 8) การดำเนินการร่วมกับหน่วยงานภายนอก: ร่วมมือวิจัยและพัฒนานวัตกรรมการเรียนการสอน 9) ลักษณะการให้บริการ: จัดประชุม/สัมมนา จัดเวทีแลกเปลี่ยนเรียนรู้ ให้คำปรึกษาด้านการสอน เผยแพร่ข้อมูลด้านการสอน 10) ฐานข้อมูลที่จำเป็น: เทคนิค/วิธีการสอน ผลงานวิจัย/นวัตกรรม การเรียนการสอน แนวทางการจัดตั้งศูนย์ความเป็นเลิศด้านการสอนทางการพยาบาลไปสู่การปฏิบัติคือ กำหนดผู้รับผิดชอบ และ วางระบบและกลไกดำเนินงานของศูนย์ให้มีการพัฒนาอย่างต่อเนื่องและยั่งยืน และรวบรวมเอกสาร บทความ ผลงานวิจัย และนวัตกรรมการเรียนการสอน มาจัดระบบและเผยแพร่ทางเว็บไซต์
DOI: 10.14457/cu.the.2010.1225
title: อุปลักษณ์ชีวิตในหนังสือแนะนำการดำเนินชีวิต : การศึกษาความสัมพันธ์ระหว่างภาษากับมโนทัศน์

description: วิเคราะห์อุปลักษณ์ที่สะท้อนมโนทัศน์เกี่ยวกับชีวิต และหน้าที่ของมโนอุปลักษณ์ชีวิตที่ปรากฏในหนังสือแนะนำการดำเนินชีวิต รวมถึงวิเคราะห์องค์ประกอบในการสื่อสารของหนังสือแนะนำการดำเนินชีวิต โดยศึกษาจากหนังสือแนะนำการดำเนินชีวิตจำนวน 12 เล่ม ซึ่งมีผู้เขียนต่างกัน ผลการวิเคราะห์ถ้อยคำอุปลักษณ์เกี่ยวกับชีวิตในหนังสือแนะนำการดำเนินชีวิตพบว่า สะท้อนมโนอุปลักษณ์ชีวิต 14 มโนอุปลักษณ์ ได้แก่ 1. [ชีวิต คือ การเดินทาง] 2. [ชีวิต คือ การต่อสู้ / สงคราม] 3. [ชีวิต คือ สิ่งที่สามารถเพิ่มหรือลดค่าได้] 4. [ชีวิต คือ การศึกษา] 5. [ชีวิต คือ ภาชนะ / สถานที่ปิดล้อม] 6. [ชีวิต คือ ต้นไม้] 7. [ชีวิต คือ กีฬา] 8. [ชีวิต คือ ละคร] 9. [ชีวิต คือ สิ่งปลูกสร้าง] 10. [ชีวิต คือ ปรากฏการณ์ตามธรรมชาติ] 11. [ชีวิต คือ บทเพลง] 12. [ชีวิต คือ เหรียญ] 13. [ชีวิต คือ การลงทุน] และ14. [ชีวิต คือ สิ่งที่มีความยาว] มโนอุปลักษณ์เหล่านี้สะท้อนมุมมองเกี่ยวกับชีวิตได้ 3 ประการ คือ (1) เป้าหมายของชีวิตคือการมีความสุขและประสบความสำเร็จ เราควรวางแผนการดำเนินชีวิตให้ดี ทั้งนี้อาจต้องอาศัยความรู้ การศึกษา ปัญญา หรือธรรมะมาช่วย (2) ชีวิตของเราต้องพบทั้งความสุขและความทุกข์ และอุปสรรคปัญหาเป็นสิ่งธรรมดาที่เกิดขึ้นในชีวิต เราสามารถแก้ไขอุปสรรคปัญหาต่าง ๆ ได้ด้วยตนเอง และ (3) เราสามารถและควรจะพัฒนาตนเองให้ดียิ่งขึ้นเพื่อให้บรรลุเป้าหมายในชีวิต ผลการวิเคราะห์องค์ประกอบการสื่อสารพบว่า องค์ประกอบทุกองค์ประกอบของหนังสือแนะนำการดำเนินชีวิตมีความสำคัญต่อหน้าที่ของมโนอุปลักษณ์ในหนังสือแนะนำการดำเนินชีวิต ส่วนหน้าที่ของมโนอุปลักษณ์ชีวิตในหนังสือแนะนำการดำเนินชีวิตพบว่า ทำหน้าที่ 3 ด้าน หน้าที่ที่โดดเด่นที่สุดคือ หน้าที่ด้านการชี้นำเพื่อให้ผู้อ่านกระทำหรือไม่กระทำบางอย่าง นอกจากนี้ยังมีหน้าที่ด้านการอธิบายความเพื่อให้เกิดความเข้าใจความหมายของชีวิตและหน้าที่ด้านการเรียบเรียงความ ผลการวิเคราะห์พบว่า มโนอุปลักษณ์ชีวิตในหนังสือแนะนำการดำเนินชีวิตสะท้อนมุมมองการดำเนินชีวิตในทางโลกิยะ โดยเน้นให้ยึดมั่นถือมั่นในความสุขความสำเร็จ ไม่เน้น การดำเนินชีวิตในแนวโลกุตระซึ่งมุ่งให้ปล่อยวางและไม่ยึดติด
DOI: 10.14457/cu.the.2010.1226
title: สิทธิ เสรีภาพและความเสมอภาคทางด้านการศึกษาของคนพิการในระดับอุดมศึกษา : ศึกษากรณีผู้ที่มีความบกพร่องทางการได้ยิน

description: ศึกษาถึงแนวคิด และสภาพปัญหาในการบังคับใช้กฎหมายที่บัญญัติรับรองและคุ้มครองสิทธิ เสรีภาพและความเสมอภาคที่เกี่ยวข้องกับการจัดการศึกษาในระดับอุดมศึกษาให้กับผู้ที่มีความบกพร่องทางการได้ยิน โดยใช้วิธีการวิจัยเอกสารและการวิจัยภาคสนาม ซึ่งเก็บข้อมูลจากการสัมภาษณ์ และการแจกแบบสอบถาม ผลการศึกษาพบว่า ผู้ที่มีความบกพร่องทางการได้ยินยังมิได้รับสิทธิ เสรีภาพและความเสมอภาคดังกล่าวตามที่กฎหมายกำหนดไว้อย่างเต็มที่ การนำบทบัญญัติในกฎหมายไป บังคับใช้ยังไม่เป็นรูปธรรม เนื่องจากกฎหมายได้บัญญัติไว้อย่างกว้างๆ เพื่อใช้สำหรับคนพิการทุกประเภท แต่ในทางปฏิบัติแล้ว คนพิการแต่ละประเภทมีความแตกต่างกันในการจัดการศึกษา ตลอดจนยังขาดกฎหมายในการกำหนดหลักเกณฑ์และแนวทางปฏิบัติให้แก่สถาบันอุดมศึกษา และหน่วยงานที่เกี่ยวข้องในการจัดการศึกษาให้กับผู้ที่มีความบกพร่องทางการได้ยิน ผู้วิจัยได้นำเสนอแนวทางในการแก้ไขปัญหาดังกล่าวไว้หลายประการ ได้แก่ การออกกฎหมายลำดับรองเพื่อกำหนดแนวทางการปฏิบัติและมาตรฐานในการจัดการศึกษาสำหรับคนพิการในระดับอุดมศึกษา การปรับปรุงแก้ไขระเบียบเกี่ยวกับล่ามภาษามือเพื่อใช้ประโยชน์ทางการศึกษา การนำรูปแบบหรือโมเดลทางสังคมและหลักการช่วยเหลืออย่างสมเหตุสมผลมาปรับใช้ทั้งในการออกกฎหมาย นโยบายและแผนงาน การปรับปรุงระบบการจัดสรรงบประมาณในการจัดการศึกษาสำหรับคนพิการ การให้ข้อมูลแก่คนพิการเกี่ยวกับสิทธิทางการศึกษาของคนพิการ การกำหนดให้การจัดการศึกษาสำหรับคนพิการเป็นตัวชี้วัดในการประเมินคุณภาพสถาบันอุดมศึกษา การปรับปรุงแนวนโยบายและแผนงานต่างๆ ที่เกี่ยวข้อง ตลอดจนมีการติดตามผลการดำเนินการอย่างเป็นขั้นตอนและเป็นระยะ
DOI: 10.14457/cu.the.2010.1227
title: รัฐไทยกับสุขภาพพลเมือง พ.ศ. 2475-2500

description: การขยายตัวของเศรษฐกิจแบบส่งออกในช่วงต้นของสมัยรัตนโกสินทร์ ตามมาด้วยการขยายตัวของระบบเศรษฐกิจทุนนิยมในประเทศซึ่งสัมพันธ์กับระบบทุนนิยมโลก และการเปลี่ยนแปลงสู่ความเป็นรัฐสมัยใหม่ของประเทศไทยโดยการปฏิรูประบบราชการในสมัยรัชกาลที่ 5 ทำให้พลเมืองมีความสำคัญในฐานะกำลังของประเทศในด้านการผลิต รัฐจึงต้องจัดการควบคุมดูแลพลเมืองในด้านต่างๆ รวมทั้งกิจการด้านสุขภาพ โดยเฉพาะภายหลังการเปลี่ยนแปลงการปกครองเป็นประชาธิปไตยในปี พ.ศ. 2475 ทำให้รัฐมีเหตุและปัจจัยต่างๆ ที่ส่งผลให้เกิดการควบคุมดูแลพลเมืองมากขึ้น มีผู้ที่มีส่วนร่วมในกิจการมากขึ้น และครอบคลุมพลเมืองมากขึ้น การดำเนินกิจการสุขภาพพลเมืองของรัฐบาลระหว่าง พ.ศ. 2475-2500 แตกต่างกันไปตามสถานการณ์ของรัฐในสมัยนั้นๆ ทำให้กิจการสุขภาพในช่วงเวลาดังกล่าวมีพลวัตของการเปลี่ยนแปลง มีลักษณะเด่นที่แตกต่างกันไป โดยสัมพันธ์กับอุดมการณ์ของรัฐและสถานการณ์ที่รัฐต้องเผชิญในสมัยนั้นๆ ซึ่งอาจแบ่งได้เป็น 3 ช่วงสมัยที่สำคัญได้แก่ สมัยเริ่มแรกหลังเปลี่ยนแปลงการปกครอง (พ.ศ. 2475-2481) ที่ให้ความสำคัญกับการกระจายกิจการสุขภาพไปสู่พลเมืองส่วนภูมิภาค สมัยรัฐบาลชาตินิยมและสงครามโลกครั้งที่ 2 (พ.ศ. 2481-2487) ที่ให้ความสำคัญกับการเพิ่มพลเมืองเพื่อความเป็นชาติมหาอำนาจ และสมัยหลังสงครามโลกครั้งที่ 2 (พ.ศ. 2487-2500) ที่ให้ความสำคัญกับการฟื้นฟูสภาพร่างกายและจิตใจของพลเมืองภายหลังสงคราม และการขยายบริการสุขภาพไปสู่ส่วนภูมิภาค ซึ่งได้รับการสนับสนุนจากต่างประเทศภายใต้สถานการณ์ของสงครามเย็น กล่าวได้ว่ากิจการสุขภาพพลเมืองของรัฐสัมพันธ์กับความเปลี่ยนแปลงทางการเมือง เศรษฐกิจ สังคม และส่งผลต่อวิถีชีวิตของประชาชนจากเดิมที่เคยพึ่งพาการแพทย์แบบจารีต ซึ่งเป็นที่นิยมมาอย่างยาวนานในสังคมท้องถิ่น กลายมาเป็นต้องพึ่งพาการแพทย์สมัยใหม่ในแบบของรัฐมากขึ้น
DOI: 10.14457/cu.the.2010.1229
title: โมเดลการพัฒนาการปฏิบัติงานครู : การประยุกต์ใช้แนวคิดการประเมินครูที่เน้นการปฏิบัติงานเป็นฐานและการประเมินแบบเสริมพลังอำนาจ

description: การวิจัยนี้มีวัตถุประสงค์เพื่อ 1) พัฒนาโมเดลการพัฒนาการปฏิบัติงานครูที่ประยุกต์ใช้แนวคิดการประเมินครูที่เน้นการปฏิบัติงานเป็นฐานและการประเมินแบบเสริมพลังอำนาจ 2) เพื่อศึกษาผลการทดลองใช้โมเดลการพัฒนาการปฏิบัติงานครูที่ประยุกต์ใช้แนวคิดการประเมินครูที่เน้นการปฏิบัติงานเป็นฐานและการประเมินแบบเสริมพลังอำนาจ และ 3) เพื่อนำเสนอบทเรียนที่ได้เรียนรู้จากการใช้โมเดลการพัฒนาการปฏิบัติงานครูที่ประยุกต์ใช้แนวคิดการประเมินครูที่เน้นการปฏิบัติงานเป็นฐานและการประเมินแบบเสริมพลังอำนาจ กลุ่มตัวอย่าง ได้แก่ ผู้เชี่ยวชาญในการพัฒนาครู จำนวน 12 คน และครู สังกัดสำนักงานเขตพื้นที่การศึกษาประถมศึกษาบุรีรัมย์ เขต 2 จำนวน 18 คน การเก็บรวบรวมข้อมูลใช้ การสัมภาษณ์ การสังเกต การประชุมกลุ่ม และการวิเคราะห์เอกสาร การวิเคราะห์ข้อมูลเชิงปริมาณ ใช้สถิติบรรยาย การวิเคราะห์ข้อมูลเชิงคุณภาพใช้ การวิเคราะห์เนื้อหา ผลการวิจัยพบว่า 1. โมเดลการพัฒนาการปฏิบัติงานครู เป็นโมเดลที่เหมาะสมสำหรับศึกษานิเทศก์นำไปใช้ในการพัฒนาครู มีเป้าหมายที่มุ่งสร้างสมรรถนะด้านการประเมินของครู ให้ครูใช้ผลการประเมินสู่การพัฒนาการปฏิบัติงาน ประกอบด้วย 4 องค์ประกอบ ได้แก่ การรู้จักครูเป็นรายบุคคล ครูวางเป้าหมายการพัฒนาตนเองตามความต้องการ พัฒนาให้ครูบรรลุเป้าหมาย และประเมินการบรรลุเป้าหมายของครู ผู้มีส่วนร่วมในการพัฒนา ได้แก่ ศึกษานิเทศก์มีบทบาทการ สร้างสมรรถนะการประเมินแก่ครู ด้วยการอบรม ร่วมกับการอำนวยความสะดวก สนับสนุนครู สร้างความกระจ่าง และให้อิสระครูในการกำหนดตนเอง ผู้บริหารมีบทบาทในการส่งเสริมและสนับสนุนครู และประเมินครูเพื่อสะท้อนผลการประเมินแก่ครู และครูมีบทบาทในการกำหนดทิศทางการพัฒนาตนเองตามศักยภาพ 2. ผลการทดลองใช้โมเดลการพัฒนาการปฏิบัติงานครู พบว่า ครูมีความรู้ความเข้าใจในการประเมิน และมีแนวโน้มในการใช้การประเมินเป็นส่วนหนึ่งของการปฏิบัติงานมากขึ้น ครูสามารถประเมินความต้องการจำเป็นในการพัฒนาของตนเอง นำไปสู่การกำหนดวิสัยทัศน์ กำหนดพันธกิจ และจัดทำแผนพัฒนาการปฏิบัติงานของตนเองได้ ในกระบวนการพัฒนา มีครูส่วนหนึ่งสามารถดำเนินการพัฒนาตนเองจนครบวงจร 3. บทเรียนที่ได้เรียนรู้จากการทดลองใช้โมเดลการพัฒนาการปฏิบัติงานครูพัฒนาครู คือ กระบวนการพัฒนาเบื้องต้น เป็นการสร้างการยอมรับจากครู มุ่งเน้นให้ครูเกิดสมรรถนะด้านการประเมิน กระบวนการพัฒนาจะมีความยั่งยืนเมื่อครูใช้ผลการประเมินเป็นส่วนหนึ่งของกระบวนการพัฒนาตลอดเวลา
DOI: 10.14457/cu.the.2010.1230
title: การศึกษาวาทกรรมเรื่องทาสไทย

description: ศึกษาคำอธิบายเรื่องทาสไทยที่หลากหลาย ตั้งแต่การเลิกทาสไทย พ.ศ. 2448 เป็นต้นมา จนถึงปัจจุบัน ผ่านงานเขียนประเภทต่างๆ รวมถึงการศึกษาบริบทการเมืองหลังการเลิกทาสเป็นต้นมาว่า มีอิทธิพลต่อการเปลี่ยนแปลงวาทกรรมทาสไทย และกลุ่มของผู้สร้างวาทกรรมที่ให้คำอธิบายเรื่องทาสไทยทั้งที่เหมือนกันและแตกต่างกัน ผลของงานวิจัยได้ข้อสรุปที่สำคัญดังนี้ ประเด็นแรก วาทกรรมเรื่องทาสไทยถูกสร้างขึ้นในปลายรัชกาลที่ 5 หลังการเลิกทาส พ.ศ. 2448 เป็นต้นมาจนถึงปัจจุบัน วาทกรรมทาสไทยกระแสหลักนำเสนอการเทิดพระเกียรติพระราชกรณียกิจเลิกทาสของรัชกาลที่ 5 ประเด็นที่สอง บริบทการเมืองในแต่ละช่วงเวลาส่งผลต่อการสร้างวาทกรรมทาสไทยดังนี้ บริบทการเมืองระหว่าง พ.ศ. 2448 จนถึงรัชกาลที่ 6 สร้างวาทกรรมทาสไทยประเด็นเทิดพระเกียรติพระราชกรณียกิจเลิกทาสในรัชกาลที่ 5 โดยอธิบายว่าเป็นการให้อภัยทานแก่ทาสไทย บริบทการเมืองหลังการเปลี่ยนแปลงการปกครอง พ.ศ. 2475 สร้างวาทกรรมทาสไทยประเด็นการเป็นทาสเป็นการขาดสิทธิและเสรีภาพ การเลิกทาสทำให้ทาสกลายเป็นพลเมืองในสังคมไทย บริบทการเมืองทศวรรษ 2520 จนถึงทศวรรษ 2530 สร้างวาทกรรมทาสไทยเทิดพระเกียรติพระราชกรณียกิจเลิกทาสในรัชกาลที่ 5 เป็นพระราชกรณียกิจที่ยิ่งใหญ่ของรัชกาลที่ 5 ที่ทรงมีต่อพสกนิกรชาวไทยประเด็นที่สุดท้าย ประเด็นที่สาม กลุ่มผู้สร้างวาทกรรมทาสไทยมีดังนี้ กลุ่มชนชั้นนำ กลุ่มนักวิชาการ กลุ่มนักเขียนวรรณกรรม และกลุ่มนักเขียนสารคดีประวัติศาสตร์ กลุ่มต่างๆ สร้างวาทกรรมทาสไทยที่เหมือนกันในประเด็นเทิดพระเกียรติพระราชกรณียกิจเลิกทาสในรัชกาลที่ 5 ว่าเป็นพระราชกรณียกิจที่ยิ่งใหญ่ในสังคมไทย กลุ่มนักวิชาการบางท่าน มีความเห็นแตกต่างและสร้างวาทกรรมว่า ทาสไทยไม่ได้รับการปฏิบัติที่เลวร้ายในสังคม การเป็นทาสเป็นทรัพย์สินและเป็นแรงงานที่สำคัญในสังคมไทย